b'\n_START_ARTICLE_\nBearded collie\n_START_SECTION_\nOpprinnelse\n_START_PARAGRAPH_\nOpphavet til Bearded Collie er omstridt, men en versjon er at en polsk handelsreisende, Karzimicz Grabski, reiste til Skottland for \xc3\xa5 bytte korn mot et 20-talls f\xc3\xa5r. Med seg hadde han 6 egne gjeterhunder som skulle skille f\xc3\xa5rene fra flokken p\xc3\xa5 60 dyr, samt f\xc3\xb8re f\xc3\xa5rene trygt tilbake p\xc3\xa5 skipet. Den skotske eieren av f\xc3\xa5rene ble s\xc3\xa5 imponert av hundenes talent, og fikk byttet til seg et par hunder._NEWLINE_Ettersom behovet for gjeterhunder avtok mot slutten av forrige \xc3\xa5rhundre, ble hundene et mindre vanlig syn. I mangel av annet avlsmateriale ble Old English Sheepdog og Border Collie benyttet. Hundene var arbeidende og ble eid av b\xc3\xb8nder som i f\xc3\xb8rste rekke var interessert i arbeidsegenskapene, og ikke ytre egenskaper. Den f\xc3\xb8rste rasestandarden ble skrevet i 1912 av den nystartede Bearded Collie-klubben i Edinburg. Klubben d\xc3\xb8de ut under andre verdenskrig, s\xc3\xa5 i 1955 ble det dannet en ny klubb i England._NEWLINE_Den moderne hunderasen kan hevdes \xc3\xa5 ha f\xc3\xa5tt sin n\xc3\xa5v\xc3\xa6rende utforming i 1940-\xc3\xa5ra, da G Olive Willison kom over en tispevalp som hun kalte \xc2\xabJeannie\xc2\xbb. Etter \xc3\xa5 ha lett etter an make fant hun en hann med navnet \xc2\xabBailey\xc2\xbb, og gikk igang med avlsarbeidet ved Bothkennar kennels. Disse to hundene kan kalles stamfedre dagens hunder, selv om nok typen er eldre._NEWLINE_Hunder som ligner bearded collie er nevnt i skotske kilder som dateres tilbake til det 16. \xc3\xa5rhundre. Typen har lenge v\xc3\xa6rt kjent i b\xc3\xa5de Nord-England og Skottland, der den ble avlet som gjeterhund for sau. For omkring fem hundre \xc3\xa5r siden skal hunder som hevdes \xc3\xa5 v\xc3\xa6re opphavet til polsk owczarek nizinny ha blitt forlatt langs kysten av Skottland. Disse skal ha blitt krysset med lokale f\xc3\xa5rehunder. Dessverre har ikke dette sagnet latt seg verifisere, men det gjengis i rasestandarden, som The Kennel Club (KC) er ansvarlig for._NEWLINE_Rasen ble anerkjent av American Kennel Club (AKC) i 1976.\n_START_SECTION_\nBeskrivelse\n_START_PARAGRAPH_\nBearded collie er en lett rektangul\xc3\xa6r og slank hund av middels st\xc3\xb8rrelse. Den er kraftig bygget, men skal ikke virke tung. Rasen skal ha et oppvakt og sp\xc3\xb8rrende uttrykk. Hodet har kraftig snuteparti og bred, flat skalle med middels store henge\xc3\xb8rer og moderat markert stopp._NEWLINE_Pelsen har dobbelt h\xc3\xa5rlag. Underpelsen er myk, ullen og tett. Dekkh\xc3\xa5rene er flate og harde og gir hunden et ragget utseende. H\xc3\xa5rlengde og tetthet skal v\xc3\xa6re tilstrekkelig til \xc3\xa5 gi hunden god beskyttelse. Pelsen skal ikke trimmes. Den kommer i flere fargevarianter, som skifergr\xc3\xa5, r\xc3\xb8dlig fawn, sort, bl\xc3\xa5, alle nyanser av gr\xc3\xa5, brun og sandfarge, med eller uten hvite tegninger. Ikke merle.\n_START_SECTION_\nBruksomr\xc3\xa5de\n_START_PARAGRAPH_\nRasen er v\xc3\xa5ken og livlig, selvsikker og aktiv. Den regnes som en st\xc3\xb8dig og god gjeterhund og en god brukshund og turkamerat. I dag er rasen mest popul\xc3\xa6r som familiehund og utstillingshund.'